Israelse rugby oorweeg regstappe teen SaruFoto bloot ter illustrasie. (Foto: Pixabay) Die Israelse Rugbyunie (IRU) het ŉ ultimatum aan die Suid-Afrikaanse Rugbyunie (Saru) gestel oor sy besluit om ŉ uitnodiging aan die Israelse klub Tel Aviv Heat terug te trek. Die IRU waarsku dat Saru in ŉ regsgeding gewikkel sal word as hy nie Tel Aviv Heat teen Woensdag toelaat om aan die kompetisie, wat in Maart afskop, deel te neem nie. Saru het vroeër vandeesmaand aangekondig dat hy die uitnodiging aan Tel Aviv Heart terugtrek om saam met spanne van Spanje, Kenia, Namibië en Zimbabwe, asook ses Suid-Afrikaanse spanne, aan die Mzansi Challenge deel te neem. Mark Alexander, president van Saru, het aangevoer die besluit is geneem “om te verhoed dat die kompetisie ŉ bron van verdeeldheid word, ten spyte daarvan dat Israel ŉ lid van Wêreldrugby is”. Pete Sickle, uitvoerende hoof van Tel Aviv Heat, sê nou daar is kriteria wat verbied dat gebeure soos hierdie in sport posvat. “Die rede wat Saru gee, is in stryd met sy eie mandaat, asook dié van Wêreldrugby wat diskriminasie op grond van ras, nasionale of sosiale herkoms, geslag, politiek, godsdiens of geloof verbied.” Die IRU en Tel Aviv Heat het reeds plaaslike en internasionale prokureurs oor die voorval geraadpleeg en sedertdien Saru se rekord van besluitneming om die uitnodiging terug te trek, aangevra. Tel Aviv Heat oorweeg verder regstappe om skadevergoeding, sou Saru nie teen Woensdag sy besluit terugtrek en op die IRU se vrae hieroor reageer nie. “Ons spelers, van wie die meerderheid Suid-Afrikaners van alle rasse en gelowe is, word nou ontneem van die geleentheid om geld te verdien,” sê Kevin Musikanth, Tel Aviv Heat se direkteur van rugby. Sickle het ook sy hoop uitgespreek dat Saru gehoor sal gee aan die ultimatum en verder sal voortgaan “op die wyse wat deur die wet uitgestippel word sowel as in belang van die gees wat deelname aan internasionale sport vereis”.